खाने में बनाएं बेसन चीला डोसा और मसाला बाटी,हल्के-फुल्के में पनीर भुर्जी आज़मा सकते हैं
अमृतसरी पनीर भुर्जी​​​​​​​ क्या चाहिए तेल- 1 बड़ा चम्मच, मक्खन- 1 छोटा चम्मच, हरी मिर्च- 2 बारीक कटी हुई, लहसुन- 1 बड़ा चम्मच बारीक कटा, अदरक- 1 इंच टुकड़ा बारीक कटा, प्याज़- 3 बारीक कटे हुए, टमाटर- 3 बारीक कटे हुए, नमक- स्वादानुसार, बेसन मसाला-
अमृतसरी पनीर भुर्जी​​​​​​​
क्या चाहिए
तेल- 1 बड़ा चम्मच, मक्खन- 1 छोटा चम्मच, हरी मिर्च- 2 बारीक कटी हुई, लहसुन- 1 बड़ा चम्मच बारीक कटा, अदरक- 1 इंच टुकड़ा बारीक कटा, प्याज़- 3 बारीक कटे हुए, टमाटर- 3 बारीक कटे हुए, नमक- स्वादानुसार, बेसन मसाला- 3 बड़े चम्मच, पनीर- 250 ग्राम कद्दूकस किया हुआ, नींबू का रस- 1 बड़ा चम्मच, हरा धनिया- 1 बड़ा चम्मच।
बेसन मसाले के लिए- बेसन- 3 बड़े चम्मच भुना हुआ, लाल मिर्च पाउडर- 1 बड़ा चम्मच, जीरा पाउडर- 1 छोटा चम्मच, हल्दी- 1 चुटकी, छोले मसाला- 1/2 छोटा चम्मच, पाव भाजी मसाला- 1/2 छोटा चम्मच, चाट मसाला- 1/2 छोटा चम्मच, नमक- 1/2 छोटा चम्मच, दही- 1/2 कप, दूध- 1/4 कप, गर्म तेल- 2 बड़े चम्मच।
ऐसे बनाएं
बोल में बेसन का मसाला बनाने के लिए एक-एक करके सारी सामग्री अच्छी तरह से मिलाएं। इसे एक तरफ़ रख दें। अब पैन में तेल और मक्खन गर्म करके लहसुन, अदरक और हरी मिर्च भूनें। सुनहरा भूरा होने पर प्याज़ सुनहरा भूनें। टमाटर मिलाकर एक-दो मिनट पकाएं। जब टमाटर गल जाए तो इसमें नमक, बेसन मसाला, पनीर और थोड़ा-सा पानी मिलाएं। नींबू का रस मिलाएं और हरे धनिए से सजाकर परोसें। - पिकल्स एंड वाइन
पापड़ पराठा​​​​​​​​​​​​​​
क्या चाहिए
गेहूं का आटा- 2 कप, नमक- स्वादानुसार, देसी घी या मूंगफली का तेल- 1 बड़ा चम्मच।
भरावन के लिए- पापड़- 2-3 आग में भुने हुए, आलू भुजिया- 1 कप, लाल मिर्च पाउडर- 1/2 छोटा चम्मच, नमक- स्वादानुसार, चाट मसाला- 1/4 छोटा चम्मच, हरा धनिया- 1 बड़ा चम्मच बारीक कटा हुआ, देसी घी- 1 छोटा चम्मच।
ऐसे बनाएं
​​​​​​​आटे में नमक और घी या तेल डालकर दोनों हाथों से अच्छी तरह से मलें। थोड़ा-थोड़ा पानी डालते हुए आटा गूंध लें। आटा न सख़्त होना चाहिए और न ही बहुत नरम। इसे दस मिनट के लिए रख दें। अब बोल में पापड़ को मसलकर चूरा कर लें। इसमें आलू भुजिया समेत भरावन की सारी सामग्री डालकर अच्छी तरह से मिलाएं। आटे की लोई में भरावन भरें, बेलकर दोनों तरफ़ से तेल या घी लगाते हुए सेकें। पराठों को चटनी या अचार से खाएं। - ओहचीटडे
मसाला बाटी
क्या चाहिए
गेहूं का आटा- 2 कप, सूजी- 1/4 कप, बेसन- 1/4 कप, साबुत धनिया- 1 छोटा चम्मच कुटा हुआ, सौंफ- 1 छोटा चम्मच कुटी हुई, अजवाइन- 1 छोटा चम्मच, हल्दी पाउडर- 1/2 छोटा चम्मच, बेकिंग सोडा- 1/4 छोटा चम्मच, नमक- 1 छोटा चम्मच, देसी घी- 1 बड़ा चम्मच।
ऐसे बनाएं
बर्तन में आटा, सूजी, बेसन, कुटा हुआ धनिया, कुटी हुई सौंफ, अजवाइन, हल्दी पाउडर, बेकिंग सोडा और नमक मिलाएं। देसी घी डालकर दोनों हाथों से अच्छी तरह मसलते हुए मिलाएं। फिर थोड़ा-थोड़ा पानी डालते हुए बाटी का आटा गूंध लें। आटे की बाटी बनाकर सांचे या पैन में घी लगाकर सेकें। तैयार बाटी दाल के साथ परोसें। - किचन स्टोरी
बेसन चीला डोसा
क्या चाहिए
बेसन- 1 1/2 कप, दही- 1/4 कप, सूजी- 1/4 कप, हल्दी पाउडर- 1/4 छोटा चम्मच, नमक- 1/2 छोटा चम्मच, पानी- 1 कप।
भरावन के लिए- ताज़े मक्के के दाने- 1 मुट्‌ठी, शिमला मिर्च- 1 मुट्ठी बारीक कटी हुई, गाजर- 1 मुट्‌ठी बारीक कटी हुई, चुकंदर- 1 मुट्‌ठी बारीक कटा हुआ, टमाटर- 1 मुट्‌ठी बारीक कटा हुआ, हरा धनिया- 1 मुट्‌ठी बारीक कटा हुआ, हरी मिर्च- 2 बारीक कटी हुई, पनीर- 1 मुट्‌ठी टुकड़े, पेरी-पेरी मसाला- 1-2 बड़े चम्मच, नमक- थोड़ा-सा।
अन्य सामग्री- चिली गार्लिक चटनी, हरी चटनी और चीज़।
ऐसे बनाएं
बोल में बेसन, दही, सूजी, हल्दी पाउडर, नमक और पानी डालकर फेट लें। इसे दस मिनट के लिए रखें। अलग बोल में भरावन की सारी सामग्री को अच्छी तरह से मिलाएं। अब गर्म पैन पर चीला फैलाएं। मध्यम आंच पर पकने दें। चीले के आधे हिस्से में चिली गार्लिक चटनी और आधे में हरी चटनी फैलाएं। बीच में भरावन फैलाएं। ऊपर से चीज़ किस दें। चीले को ढककर तीन-चार मिनट पकाएं। चीज़ पिघल जाए तो चीले को रोल करें और चटनी के साथ सर्व करें। - सागर्स किचन​​​